## El Teatre Rialto inicia la seua programació amb l’estrena de ‘Pobres’, de la companyia valenciana Crit

*** L’espectacle inaugura la temporada d’arts escèniques de l’Institut Valencià de Cultura
* L’obra es podrà vore del 2 al 5 d’octubre i inclourà un col·loqui amb el públic després de la funció d’este dijous**

La Conselleria d’Educació, Cultura, Universitats i Ocupació inicia la programació d’arts escèniques de l’Institut Valencià de Cultura amb l’estrena absoluta en el Teatre Rialto de *Pobres*, l’últim espectacle de la valenciana Crit Companyia de Teatre.

L’obra de teatre, en valencià, es podrà vore del 2 al 5 d’octubre en el Teatre Rialto i inclourà un col·loqui amb el públic després de la funció d’este dijous. Este espectacle és fruit d’una col·laboració entre la companyia valenciana CRIT i la italiana Montalto & Lobrutto, una unió entre Sicília i València que combinarà les tradicions teatrals dels dos territoris.

Després de l’èxit de *La Corporació*, CRIT mamprén una nova aventura amb *Pobres* amb la qual, en clau de comèdia, continuaran indagant en la complexa, contradictòria i agredolça humanitat que tots amaguem darrere d’estereotips i prejuís.

Anna Marí dirigix l’obra escrita per ella mateixa juntament amb Daniel Tormo i Graziana Lo Brutto. Els tres, juntament amb Marcello Montalto, donen vida als quatre personatges: un actor italià que treballa de cambrer a València, una política siciliana amb connexions amb la màfia, un alcoià representant d’una empresa de vestuari faller en crisi i una misteriosa dona connectada amb tots els poders.

Tots ells coincidixen en una travessia en ferri entre València i Catània. La trobada, a causa d’una sèrie de circumstàncies d’índole delictiva i amorosa, dona lloc, una vegada en terra, a una sèrie de situacions perilloses, intrigants, absurdes, tendres, desesperades i absolutament còmiques, emmarcades en diferents llocs urbans.

Crit Companyia de Teatre té el Premi d’Honor de les Arts Escèniques Valencianes 2023 a Escena Erasmus, la Distinció Lluís Vives de la Generalitat 2021 a Escena Erasmus, el Premi de la Crítica dels Escriptors Valencians 2021, la Menció d’Honor per la Promoció del Patrimoni Europeu de la PEARLE Live Performance Europe 2018 i el Premi Carlemany de la Joventut del Parlament Europeu 2011.

Les entrades, entre 8 i 16 euros, es poden adquirir en la taquilla del teatre i en la [taquilla en línia de l’IVC.](https://taquilla.ivc.gva.es/es/espectaculo/pobres/POBRES25)

Fecha: 01/10/2025